b'\n_START_ARTICLE_\nSorbona\n_START_SECTION_\nLocalizare\n_START_PARAGRAPH_\nSorbona este situat\xc4\x83 \xc3\xaen Cartierul latin, \xc3\xaen apropiere de Coll\xc3\xa8ge de France, fiind delimitat\xc4\x83 de str\xc4\x83zile Victor Cousin \xc8\x99i Saint Jacques, aproape de intersec\xc8\x9bia bulevardelor Saint Michel \xc8\x99i Saint Germain des Pr\xc3\xa8s. Accesul se face prin sta\xc8\x9biile de metrou Luxembourg \xc8\x99i Cluny \xe2\x80\x93 La Sorbonne.\n_START_SECTION_\nIstoric\n_START_PARAGRAPH_\n\xc3\x8en secolul al XII-lea cartierul latin ad\xc4\x83postea cele mai celebre \xc8\x99coli de retoric\xc4\x83, gramatic\xc4\x83 \xc8\x99i filosofie. Alte asemenea \xc8\x99coli erau situate \xc3\xaen Ile de la Cit\xc3\xa9, pe colina Sainte-Genvi\xc3\xa8ve, la m\xc4\x83n\xc4\x83stirea Saint-Victor \xc8\x99i pe podurile Senei. Dintre toate, exceleaz\xc4\x83 \xc8\x99coala catedralei Notre-Dame. Dup\xc4\x83 modelul ghildelor \xc8\x99i al breslelor medievale, aceste \xc8\x99coli se reunesc \xc3\xaen breasla profesorilor sau a magi\xc8\x99trilor, organiza\xc8\x9bie care va purta numele generic de universitas magistrorum, care acorda dreptul de practic\xc4\x83 al profesiunii de dasc\xc4\x83l (licentia docendi). Statutele universitare sunt atestate din 1209. Universitatea din Paris este, \xc3\xaen ordine cronologic\xc4\x83, a cincea universitate din lume dup\xc4\x83 Universitatea din Bologna. Sediul Universit\xc4\x83\xc8\x9bii din Paris se afla pe celebra rue du Fouarre._NEWLINE_Pentru a r\xc4\x83spunde nevoilor studen\xc8\x9bilor s\xc4\x83raci, diver\xc8\x99i binef\xc4\x83c\xc4\x83tori au avut ini\xc8\x9biativa fond\xc4\x83rii colegiilor universitare. Un astfel de colegiu este fondat \xc3\xaen 1257 de c\xc4\x83tre Robert de Sorbon (1201-1274), magistru-regent \xc3\xaen teologie \xc8\x99i confident al regelui Ludovic al IX-lea. Scopul a\xc8\x99ez\xc4\x83m\xc3\xa2ntului este acela de a oferi cazare \xc8\x99i resurse materiale pentru studen\xc8\x9bii sosi\xc8\x9bi la Paris din toat\xc4\x83 lumea cre\xc8\x99tin\xc4\x83. Regele \xc3\xaei d\xc4\x83ruie\xc8\x99te c\xc3\xa2teva case pe care le pune la dispozi\xc8\x9bia studen\xc8\x9bilor s\xc4\x83raci. Actul regal de \xc3\xaenfiin\xc8\x9bare a colegiului a fost confirmat de papa Clement al IV-lea \xc3\xaen anul 1268. \xc3\x8en timp, numele acestui colegiul a ajuns s\xc4\x83 fie folosit drept sinonim pentru \xc3\xaentreaga Universitate din Paris, p\xc3\xa2n\xc4\x83 la desfiin\xc8\x9barea acesteia \xc3\xaen contextul revolu\xc8\x9biei franceze._NEWLINE_\xc3\x8en secolul al XIV-lea colegiul Sorbonei intr\xc4\x83 \xc3\xaentr-un declin relativ, care continu\xc4\x83 de-a lungul Rena\xc8\x99terii. \xc3\x8encep\xc3\xa2nd din 1530 primatul cultural este de\xc8\x9binut de Colegiul Regal (Coll\xc3\xa8ge Royal), \xc3\xaenfiin\xc8\x9bat \xc3\xaen 1530 de Guillaume Bud\xc3\xa9, actualul Coll\xc3\xa8ge de France. Profesorii Sorbonei s-au opus ideilor moderne, \xc3\xaen special ideilor lui Descartes \xc8\x99i Leibniz._NEWLINE_\xc3\x8entre 1635 \xc8\x99i 1642 se construie\xc8\x99te Capela Sorbonei, care va ad\xc4\x83posti morm\xc3\xa2ntul celebrului prim-ministru al Fran\xc8\x9bei sub Ludovic al XIII-lea, cardinalul Richelieu. Capela este una dintre cele mai frumoase piese arhitecturale ale complexului Sorbonei. Sorbona intr\xc4\x83 din nou \xc3\xaen declin \xc3\xaen timpul Revolu\xc8\x9biei Franceze. Din 1791, Sorbona nu mai prime\xc8\x99te studen\xc8\x9bi, l\xc4\x83s\xc3\xaend \xc8\x98colii Normale Superioare (\xc3\x89cole Normale Sup\xc3\xa9rieure) locul de frunte \xc3\xaentre a\xc8\x99ez\xc4\x83mintele academice pariziene. Revine \xc3\xaen prim plan abia \xc3\xaen 1821._NEWLINE_Sorbona cunoa\xc8\x99te un av\xc3\xa2nt deosebit dup\xc4\x83 cel de-al Doilea R\xc4\x83zboi Mondial.'